6. โครงการในอนาคต

บริษัทมีแผนการเพิ่มสัดส่วนของส่วนแบ่งการตลาดของธุรกิจผลิตไฟฟ้าจากการพัฒนาหรือซื้อโครงการจากผู้ผลิตไฟฟ้าเอกชนรายใหญ่ทั้งในประเทศไทยและภูมิภาคอาเซียน
โดยพิจารณาความเหมาะสมของโครงการ
ประสบการณ์และความเชี่ยวชาญทางธุรกิจของบริษัทในการสร้างคุณค่าแก่โครงการ
ต้นทุนทางการเงินของบริษัท และความเสี่ยงที่ยอมรับได้ในการดำเนินการโครงการ นอกจากนั้น
บริษัทยังมุ่งเน้นการสร้างความเติบโตทางธุรกิจอย่างยั่งยืน
โดยนอกเหนือจากการเพิ่มผลกำไรจากการบริหารที่มีประสิทธิภาพแล้ว
บริษัทยังมุ่งเน้นการปฏิบัติตามหน้าที่ตามหลักจริยธรรมภายใต้หลักการกำกับดูแลกิจการที่ดี

  ปัจจุบันบริษัทได้ดำเนินการพัฒนาโครงการโรงไฟฟ้าอีก 3 โครงการ
  ซึ่งคิดเป็นกำลังการผลิตติดตั้งในส่วนการถือหุ้นของบริษัท จำนวนรวม 1,010 เมกะวัตต์ ได้แก่

1.  โครงการแก่งคอย 2 (บริษัทถือหุ้นร้อยละ 50 ในจีอีซี ซึ่งถือหุ้นในบริษัทที่ดูแลโครงการคือ
    กัลฟ์ เพาเวอร์ เจเนอเรชั่น จำกัด (จีพีจี) ร้อยละ 99.99) ตั้งอยู่ที่จังหวัดสระบุรี
    กำลังผลิต 1,468 เมกะวัตต์ โดยใช้ก๊าซธรรมชาติเป็นเชื้อเพลิงหลัก จีพีจี
    ทำสัญญาซื้อขายไฟฟ้ากับ กฟผ. โดยมีอายุสัญญา 25 ปี เมื่อวันที่ 28 ตุลาคม 2547
    โครงการนี้มีกำหนดเริ่มเดินเครื่องเชิงพาณิชย์โรงที่ 1 และ 2 กำลังผลิตโรงละ 734
    เมกะวัตต์ ในวันที่ 1 มีนาคม 2550 และวันที่ 1 มีนาคม 2551 ตามลำดับ เมื่อวันที่ 18
    มกราคม 2549 เนื่องจากการลงทุนประกอบด้วยการซื้อ spare part และ อุปกรณ์ต่างๆ
    ด้วยสกุลเงิน ยูโร สวิสฟรังค์ และดอลลาร์สหรัฐ ในขณะที่รายได้ของโครงการร้อยละ 50
    เป็นสกุลดอลลาร์สหรัฐ และอีกร้อยละ 50 เป็นสกุลบาท
    ดังนั้นรายได้ของบริษัทอาจได้รับผลกระทบจากอัตราแลกเปลี่ยน โครงการจึงได้ทำ Hedging
    กับสถาบันการเงินสำหรับวงเงินที่ไม่สอดคล้องระหว่างเงินกู้และสัญญา EPC Offshore
    และอาจทำ Hedging อีกหากมีความจำเป็น

2.  โครงการน้ำเทิน 2 (บริษัทถือหุ้นร้อยละ 25 ในเอ็นทีพีซี ซึ่งเป็นบริษัทเจ้าของโครงการ)
    ผลิตกระแสไฟฟ้าจากพลังน้ำในประเทศสาธารณรัฐประชาธิปไตยประชาชนลาว มีกำลังผลิต
    1,070 เมกะวัตต์ โดยได้มีการลงนามสัญญาซื้อขายไฟฟ้าเมื่อเดือนพฤศจิกายน 2546
    โครงการนี้มีกำหนดเดินเครื่องเชิงพาณิชย์ในไตรมาสที่สองของปี 2552
    และมีสัญญาขายไฟฟ้าให้กับ กฟผ. จำนวน 995 เมกะวัตต์ ส่วนที่เหลือขายให้กับรัฐบาลลาว
    โครงการได้รับการสนับสนุนเงินกูจากสถาบันการเงินไทยและต่างประเทศ
    โดยมีความความคืบหน้าในการก่อสร้างโครงการเป็นอย่างมาก

3.  โครงการขยายกำลังการผลิตที่ อมตะ เพาเวอร์ บางปะกง (เอพีบีพี) (บผฟ. ถือหุ้นร้อยละ
    50 ในบริษัท เอ็กโกร่วมทุนและพัฒนา จำกัด ซึ่งถือหุ้นใน เอพีบีพี ร้อยละ 30
    โดยมีผู้ร่วมทุนอีกราย คือบริษัท เชฟรอน บางปะกง เพาเวอร์ โฮลดิ้ง จำกัด
    ซึ่งเป็นบริษัทย่อยของ Chevron Corporation of the USA) กำลังการผลิต 55
    เมกะวัตต์
    ใช้ก๊าซธรรมชาติเป็นเชื้อเพลิงหลักในการผลิตไฟฟ้าจำหน่ายให้กับลูกค้าภายในนิคมอุตสาหกรรมอมตะนคร
    โครงการนี้ได้เริ่มก่อสร้างตั้งแต่เดือนมิถุนายน 2548
    และมีกำหนดเริ่มเดินเครื่องเชิงพาณิชย์ในไตรมาสแรกของปี 2550
    ปัจจุบันอยู่ระหว่างดำเนินการก่อสร้างซึ่งมีความคืบหน้าไปแล้วประมาณร้อยละ 96

ในปี 2550 คาดว่ากระทรวงพลังงานจะเปิดการประมูลไอพีพี รอบใหม่รวมทั้งโรงไฟฟ้าเอสพีพี
เพื่อให้สามารถเดินเครื่องโรงไฟฟ้าในปี 2554 ซึ่งบริษัทได้เตรียมพร้อมในการเข้าประมูลทั้ง 2
รายการโดยที่บริษัทมีนโยบายการลงทุนในธุรกิจไฟฟ้าทั้งในประเทศไทยและในภูมิภาคอาเซียน
บริษัทจึงได้เข้าลงทุนในโรงไฟฟ้าขนาดเล็กในประเทศฟิลิปปินส์และในขณะเดียวกันก็จะหาโอกาสในการพัฒนาโครงการโรงไฟฟ้าใหม่ในประเทศดังกล่าวด้วย
นอกจากนี้ก็จะหาโอกาสในการพัฒนาโครงการโรงไฟฟ้าใหม่รวมทั้งการเข้าซื้อกิจการโรงไฟฟ้าที่ดำเนินการอยู่แล้วในภูมิภาคอาเซียนไปพร้อมกัน